S-25/2014

Mál þetta, sem dómtekið var 31. mars síðastliðinn, var höfðað með ákæru lögreglustjórans á höfuðborgarsvæðinu, útgefinni 21. janúar síðastliðinn, á hendur D-kk-þgf E-kk-þgf, kt. 000000-0000, Álmholti 13, Mosfellsbæ, „fyrir líkamsárás, með því að hafa sunnudaginn 29. september 2013, innandyra á veitingastaðnum Hvíta Riddaranum, Háholti 13 í Mosfellsbæ, rifið í peysu A, kt. 000000-0000, skellt honum upp við hurð, kýlt hann nokkrum sinnum í andlitið með krepptum hnefa, hent honum í gólfið og sparkað í andlit hans, allt með þeim afleiðingum að hann hlaut skurð á nefrót, skurð á efra augnloki vinstra megin, rifið haft við efri tanngarð, skurð undir efri vör, bólgu á enni vinstra megin og auman bólguhnúð aftan til á höfði vinstra megin.

Telst þetta varða við 1. mgr. 217. gr. almennra hegningarlaga nr. 19, 1940, sbr. 10. gr. laga nr. 20, 1981 og 110. gr. laga nr. 82, 1998.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði neitar sök og krefst sýknu. Hann krefst þess að sakarkostnaður verði greiddur úr ríkissjóði, þar með talin málsvarnarlaun verjanda hans.

II

Málavextir eru þeir að 30. september 2013 kærði framangreindur brotaþoli líkamsárás þá, er í ákæru getur, til lögreglu. Hann kvaðst hafa farið á salernið á nefndu veitingahúsi umræddan dag. Salernið hafi verið upptekið, en vegna þess að hann hafi ekki getað beðið, hefði hann létt á sér í vaskinn. Ákærði hefði gert athugasemdir við þetta og verið mjög ósáttur. Brotaþoli kvað einhver orðaskipti hafa orðið milli þeirra sem hafi endað með því að ákærði hefði slegið hann rothögg og kvaðst hann ekki hafa rankað við sér aftur fyrr en í eldhúsinu.

Ákærði var yfirheyrður af lögreglu og viðurkenndi að hafa veist að brotaþola með þeim hætti sem lýst er í ákæru.

Brotaþoli leitaði á slysadeild sömu nótt og hann varð fyrir árásinni. Í vottorði þaðan kemur fram að hann hafi borið þá áverka sem í ákæru getur.

III

Við aðalmeðferð kvaðst ákærði hafa verið á salerni veitingastaðarins umræddan dag ásamt vini sínum og hefðu ekki aðrir verið þar. Inn á salernið hefði komið mjög drukkinn maður og gengið að vaskinum og pissað í hann. Ákærði kvað sig og vin sinn hafa spurt manninn hvað hann væri að gera, enda væri laust klósett. Maðurinn hefði þá snúið sér að honum og pissað á buxur hans. Í framhaldinu hefði komið til orðaskipta við manninn og hefði vinurinn farið eftir þau. Ákærði kvað þá sig og manninn hafa verið eina á salerninu og hefði hann sagt manninum að hann notaði vaskinn til að hreinsa úr vörinni, en ákærði kvaðst nota tóbak í vörina. Maðurinn kvaðst gera það sem hann vildi gera og benti ákærða á að vinir sínir væru frammi. Ákærði kvaðst nú hafa rifið í peysu mannsins sem hafi skallað hann á móti í ennið. Við þetta kvaðst ákærði hafa orðið reiður og kýlt frá sér svona fimm til sex sinnum, en ekki kvaðst hann vera viss hvar hann hefði hæft manninn með höggunum. Eins hefði hann hrint manninum í gólfið og ýtt við andliti hans með fætinum, en það hafi ekki verið fast. Að þessu loknu kvaðst ákærði hafa farið út af salerninu.

Brotaþoli bar að hafa verið á nefndum skemmtistað og farið á salernið. Þar hafi þvagskálarnar verið uppteknar og kvaðst hann því hafa notað vaskinn. Þarna hafi verið maður sem hafi mislíkað þetta og kvað brotaþoli manninn hafa slegið sig og myndi hann ekki meira. Hann neitaði að hafa veist að manninum. Næst hefði hann munað eftir sér inni í eldhúsi þar sem hann hafi verið þrifinn. Brotaþoli kvaðst hafa verið alldrukkinn. Hann kvaðst hljóta að hafa fengið fleiri en eitt högg en ekki kvaðst hann muna eftir sparki. Hann taldi sig hafa misst meðvitund í smástund. Barþjónn hefði komið að og aðstoðað sig.

Vinur ákærða, sem var með honum inni á salerninu, bar að þangað hefði komið maður og byrjað að pissa í vaskinn. Vinurinn kvaðst hafa gert athugasemdir við þetta en þá hefði maðurinn öskrað á þá og ögrað þeim. Maðurinn hefði svo snúið sér við og pissað á buxur ákærða og sagst gera það sem honum sýndist. Vinurinn kvaðst þá hafa sagt við manninn að hann væri ógeðslegur og síðan gengið fram. Hann kvaðst því ekki hafa séð átök ákærða og mannsins. Vinurinn kvaðst svo hafa hitt ákærða síðar um kvöldið og hefði hann þá sagt sér að hann hefði lent í átökum. Ákærði hefði þá verið með kúlu á hausnum.

Auk framangreindra komu fyrir dóminn tveir vinir ákærða og tveir vinir brotaþola. Þessi vitni sáu ekki átökin en gátu borið um áverka á ákærða og brotaþola. Ekki er þörf á að rekja framburð þessara vitna.

Rannsóknarlögreglumaður, sem rannsakaði málið, staðfesti skýrslur sínar og þar með að ákærði hefði við yfirheyrslu játað að hafa veist að brotaþola með þeim hætti sem í ákæru greinir.

Læknirinn, sem ritar framangreint vottorð, staðfesti það.

IV

Við yfirheyrslu hjá lögreglu viðurkenndi ákærði að hafa ráðist á brotaþola á þann hátt sem í ákæru greinir. Hann játaði það einnig fyrir dómi þótt hann hafi neitað sök við þingfestingu málsins. Samkvæmt læknisvottorði bar brotaþoli þá áverka sem í ákæru greinir. Með vísun til þessa verður ákærði sakfelldur fyrir það sem honum er gefið að sök í ákærunni og er brot hans þar rétt fært til refsiákvæðis.

Ákærði var dæmdur í 45 daga skilorðsbundið fangelsi 2010 fyrir brot gegn 1. mgr. 218. gr. almennra hegningarlaga. Hann var dæmdur í 90 daga skilorðsbundið fangelsi 2012 fyrir brot gegn 1. mgr. 217. gr. sömu laga. Ákærði hefur nú rofið skilorðið og verður dómurinn tekinn upp og dæmdur með þessu máli, sbr. 60. gr. almennra hegningarlaga. Refsing ákærða verður ákveðin samkvæmt 77. gr. sömu laga og er hún hæfileg 5 mánaða fangelsi og er þá litið til játningar ákærða. Þetta er í þriðja sinn sem hann er sakfelldur fyrir líkamsárás og kemur því ekki til greina að skilorðsbinda refsinguna.

Ákærði verður dæmdur til að greiða sakarkostnað og málsvarnarlaun skipaðs verjanda síns, að meðtöldum virðisaukaskatti eins og í dómsorði greinir.

A-kk-nf Í-kk-nf héraðsdómari kvað upp dóminn.

D ó m s o r ð :

Ákærði, D-kk-nf E-kk-nf, sæti fangelsi í 5 mánuði.

Ákærði greiði 38.000 krónur í sakarkostnað og málsvarnarlaun skipaðs verjanda síns, J-kk-ef E-kk-ef hrl., 150.600 krónur.

A-kk-nf Í-kk-nf